SURSE Liviu Dragnea ar dori schimbarea Vioricăi Dăncilă pentru a forța o acțiune de suspendare a președintelui Iohannis în caz că refuză numirea unui nou premier

Președintele PSD, Liviu Dragnea, ar dori schimbarea premierului Viorica Dăncilă și i-ar putea cere demisia la următoarea ședință a Comitetului Executiv Național, pentru a forța în acest fel acțiunea de suspendare a președintelui Klaus Iohannis, au declarat pentru G4Media.ro surse din partid. Acesta ar fi unul dintre scenariile luate în calcul la vârful partidului, prin care Dragnea ar încerca să repare imaginea executivului după violențele din 10 august și să mute atenția pe subiectul suspendării președintelui Iohannis, în contextul atmosferei tensionate din partid după scrisoarea în care fostul ministru al educației, Ecaterina Andronescu, i-a solicitat demisia liderului PSD.

Potrivit Constituției, în cazul unei eventuale demisii a premierului Dăncilă, președintele Klaus Iohannis este cel care numește primul ministru. Ar fi al treilea premier schimbat de PSD într-un an și jumătate de la câștigarea alegerilor și este greu de crezut că președintele Klaus Iohannis va numi un al patrulea premier propus de Liviu Dragnea.

De notat că liderul PSD, Liviu Dragnea, a pregătit terenul unei eventuale acțiuni de suspendare imediat după violențele din 10 august. Pe data de 11 august, Dragnea l-a acuzat pe președintele Klaus Iohannis într-o postare pe Facebook, că ”este sponsorul politic al violenței și al manifestărilor extremiste” și îl acuză că ”prin cererea adresată Parchetului de a ancheta jandarmii, el timorează forțele de ordine, așezându-se cu premeditare de partea grupurilor agresoare”. Dragnea mai scrie în postara de pe FB că ”declarația președintelui Iohannis este practic un act de subminare a autorității statului și un îndemn la reluarea violențelor la protestul anunțat pentru sâmbătă, cu scopul vădit de răsturnare a Guvernului actual și înlocuirea lui cu „Guvernul său”

În plus, unul dintre ziariștii de casă ai liderului PSD, Bogdan Chireac, o atacă pe Viorica Dăncilă și îi cere demisia de câteva zile.

Chireac, principalul purtător de mesaj al lui Liviu Dragnea, a lansat duminică al doilea atac consecutiv la adresa premierului Viorica Dăncilă. ”La doamna Dăncilă, nu mai am nicio așteptare, care a fugit în munți, închizând și toată țara după domnia sa. Mă uit dacă președinții coaliției majoritare au suficientă putere în acest moment să nu ducă țara de râpă”, a declarat Chireac sâmbătă seară la Romania TV, potrivit DCNews.ro.

Sâmbătă dimineață, Chireac îi ceruse direct demisia Vioricăi Dăncilă la Antena 3, găsind un motiv minor: faptul că premierul a dat două zile libere bugetarilor săptămâna trecută.

Liderii PSD ar urma să se reunească în şedinţa Comitetului Executiv Naţional în perioada 31 august – 2 septembrie, au declarat pentru AGERPRES surse social-democrate. Tot atunci va avea loc şi întâlnirea conducerii PSD cu liderii organizaţiilor judeţene şi cu grupurile parlamentare social-democrate, au precizat sursele citate.

Reuniunea grupurilor parlamentare într-un astfel de format are loc anual, cu prilejul debutului sesiunii de toamnă a Parlamentului. Pe de altă parte, ședința conducerii PSD are loc pe fondul tensiunilor crescânde din partid.

Potrivit Agerpres, s-ar putea discuta, în afara problemelor organizatorice, şi despre scrisoarea deschisă a senatoarei PSD Ecaterina Andronescu, fost ministru al Educaţiei, dată publicităţii în 14 august. În scrisoare Andronescu îi solicită liderului formaţiunii, Liviu Dragnea, să facă un pas în spate „pentru binele României şi al PSD” şi precizează totodată că partidul trebuie să vină în cel mai scurt timp „cu un prim-ministru şi un guvern PSD de super profesionişti”.

Majoritatea covârșitoare a liderilor organizațiilor județene ale PSD au refuzat să iasă public, cu comunicate de presă, prin care să se delimiteze de Ecaterina Andronescu și să își reafirme sprijinul pentru actuala conducere a partidului, așa cum le-au solicitat Liviu Dragnea și Marian Neacșu, au declarat surse din conducerea PSD pentru G4Media.ro. Doar cinci organizații au executat cererea lui Dragnea, și anume Hunedoara, Sibiu, Suceava, Vaslui și Sectorul 5 al Capitalei.

Conducerea organizației PSD Brăila se declaraă solidară cu fostul premier Mihai Tudose, care a propus săptămâna trecută dezbaterea în interiorul formațiunii a solicitării făcute de Ecaterina Andronescu: retragerea lui Liviu Dragnea din fruntea partidului, explicând că altfel PSD va pierde guvernarea și nu va putea evita dezastrul.

Publicația Obiectiv Vocea Brăilei îi citează pe președintele și președintele executiv din Brăila, dar și pe primarul și președintele CJ, care spun la unison că sunt de acord cu propunerile făcute de Mihai Tudose.

(Sursa FOTO: Inquamphotos/ Autor: Octav Ganea)